畫馬圖
作者：呂本中
朝代：宋

paragraphs: 平沙遠草春未生，萬木夜起争悲鳴。
秋雲欲墜都護壘，急雪暗下屯田營。
胡人却走畏深入，漢家飛將已雲集。
此時一馬直萬錢，隴右河湟更供給。
邊塵净盡今百年，萬馬潦倒西風前。
天生駿骨例艱阻，是處雕鞍蒙受憐。
君家九幅開新帳，欻見腰褭華堂上。
長鞭不用覊絡遠，霧縠雲羅倚惆悵。
高旌嫋嫋霜露微，苜蓿得雨連山肥。
同時戰士今不歸，曹霸弟子能神奇。
毫端妙處君得之，駑駘往来空爾爲。